**Floare fără umbră - Mamă!**

*Maria Filipoiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Floare fără umbră - Mamă

cu miros de pământ ars,

dor din sufletu-mi te cheamă,

în el să mai faci popas!

Dorul tău, sufletu-mi poartă

prin ocean înlăcrimat

și pe-al vieții val înoată,

cu destin ce mi-a fost dat!

Te visez că-mi ești aproape

să te văd cu ochi deschiși,

când privesc cer de sub pleoape

și mă ning flori din caiși!

Când amintirea-ți mă arde,

te caut prin Rai Ceresc

să-ți sărut mâinile calde

și să-ți spun că te iubesc!

Dorul către tine zboară,

pe aripa gândului

în zorii de primăvară

cu lumina numelui.

Îți trimit dor în petale,

și iubire-n cuvânt scris,

când merg pe-a Domnului cale

din al vieții etern vis!

Maria Filipoiu